Source: http://public.mkab.hu/dev/dontesek.nsf/0/E81433A24C75CDECC1257ADA00524D9B?OpenDocument
Timestamp: 2020-04-08 10:09:12
Document Index: 5678272

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

IV/02705/2012
. IV/02705/2012
Az ügy tárgya: Ikrény Község Önkormányzatának a helyi építési szabályzatról szóló 15/2000. (XII. 22.) rendeletével összefüggő alkotmányjogi panasz
Az indítványozó - az Abtv. 26. § (2) bekezdése alapján - Ikrény Község Önkormányzatának a helyi építési szabályzatról szóló 15/2000. (XII. 22.) rendelete (Ör.) alaptörvény-ellenességének megállapítását és 2001. január 1-jére visszaható hatályú megsemmisítését kéri az Alkotmánybíróságtól.
Az Ör. alapján Ikrény községben a falusias lakóterületen kialakítható legkisebb telekméret 1000 nm, míg az indítványozó tulajdonát képező két ingatlanon 5000 nm. Az indítványozó álláspontja szerint az Ör. normatív formában, de egyedi aktust fogalmaz meg, ezért sérti az Alaptörvény B) cikk (1) bekezdéséből eredő jogbiztonság elvét és a szerzett jogok védelmének követelményét. Az indítványozó hivatkozik az országos településrendezési és építési követelményekről szóló, többször módosított 253/1997. (XII. 20.) Korm. rendelet több rendelkezésére is, melyekkel véleménye szerint nincs összhangban az Ör.
Az indítványozó álláspontja szerint az Ör. sérti az Alaptörvény XIII. cikkében biztosított tulajdonhoz való jogát, mert korlátozta volt ingatlanjai felett a rendelkezési jogát, és a korlátozás nem felel meg a szükségesség-arányosság követelményének. Véleménye szerint az Ör. kizárólag vele szemben állapít meg hátrányos feltételeket, ezért sérti az Alaptörvény XV. cikk (2) bekezdésében foglaltakat is..
Ikrény Község Önkormányzatának a helyi építési szabályzatról szóló 15/2000. (XII. 22.) rendelet
A határozat száma: 3010/2013. (I. 21.) AB végzés
ABH oldalszáma: 2013/1190
Az Alkotmánybíróság az Ikrény Község Önkormányzatának a helyi építési szabályzatról szóló 15/2000. (XII. 22.) Kr. rendelete alaptörvény-ellenességének megállapítására és megsemmisítésére irányuló alkotmányjogi panaszt visszautasítja, és az indítványt átteszi a Kúriára.
[1]	Az indítványozó alkotmányjogi panaszt terjesztett elő az Alkotmánybíróságnál.
[2]	A panasz előterjesztője 2011. december 28-án nyújtott be indítványt jogszabályi rendelkezések alkotmányellenességének utólagos vizsgálata tárgyában. Az Alkotmánybíróság XX/1420-1/2012. számú végzésére hivatkozással, 2012. március 30-án érkezett indítványában az Abtv. 26. § (2) bekezdése szerinti alkotmányjogi panaszként megújította korábbi beadványát és indítványozta Ikrény Község Önkormányzatának a helyi építési szabályzatról szóló 15/2000. (XII. 22.) Kr. rendelete (a továbbiakban: Ör.) Ikrény belterület 178/107 és 178/108 helyrajzi számú ingatlanokra vonatkozó rendelkezései alaptörvény-ellenességének megállapítását és az Ör. 2001. január 1. napjáig visszamenőleges hatállyal történő megsemmisítését. Előadta, hogy az Ör. szerint a tárgyi ingatlanok a sajátos használat szerint falusias lakóterület FL övezetbe tartoznak és az Ör.-rel szabályozott szabályozási terv mellékleteként csatolt tervlap szerint a kialakítható legkisebb telekméret 5000 m2, míg az azonos lakóterület besorolású szomszédos ingatlanok esetében mindenütt 1000 m2. Álláspontja szerint a tulajdonában álló ingatlanok besorolásával az Ör. sérti az országos településrendezési és építési követelményekről szóló 253/1997. (XII. 20.) Korm. rendelet (a továbbiakban: OTÉK) 7. § (2) bekezdését és az Alaptörvény B) cikk (1) bekezdésébe, a XIII. cikk (1) bekezdésébe és a XV. cikk (2) bekezdésébe ütközik.
[3]	Az Alkotmánybíróságról szóló 2011. évi CLI. törvény (a továbbiakban: Abtv.) 56. § (1) bekezdése alapján az Alkotmánybíróság az ügyrendjében meghatározottak szerinti tanácsban eljárva dönt az alkotmányjogi panasz befogadásáról.
[4]	Az alkotmányjogi panasz nem fogadható be, mert az alkotmányjogi panasz nem tesz eleget az Abtv. 37. § (1) bekezdésének, nem csak Alaptörvénybe ütközés, hanem más jogszabályba ütközés kérdése is felmerül az ügyben, és ezért az Alkotmánybíróságnak az Abtv. 37. § (1) bekezdése alapján nincs hatásköre az indítványt elbírálni. Ilyen esetekben az indítványt át kell tenni az eljárásra hatáskörrel rendelkező Kúriára, mivel az Alaptörvény 25. cikk (2) bekezdés c) pontja értelmében a bíróság dönt az önkormányzati rendelet más jogszabályba ütközéséről és megsemmisítéséről. Ezért az Alkotmánybíróság az alkotmányjogi panasz befogadását az Ügyrend 30. § (2) f)pontja alapján visszautasította és az Alkotmánybíróság Ügyrendjének 31. § (1) bekezdés b) pontja alapján a panasznak az eljárásra hatáskörrel rendelkező Kúriára történő áttételéről rendelkezett.
. 3010/2013. (I. 21.)